b'\n_START_ARTICLE_\nArcangelo Corelli\n_START_SECTION_\n\xc5\xbdivljenjepis\n_START_PARAGRAPH_\nArcangelo Corelli se je rodil v Fusignanu blizu Ravene. Violino je \xc5\xa1tudiral najprej v Faenzu, kasneje pa v Bologni, kjer je \xc5\xa1tudiral tudi kontrapunkt. V Bologni je postal tudi \xc4\x8dlan filharmoni\xc4\x8dne akademije. Leta 1671 se je preselil v Rim, kjer je \xc5\xbeivel do svoje smrti leta 1713. Bil je \xc4\x8dlan Arkadije - literarne akademije. Leta 1687 je postal glasbeni u\xc4\x8ditelj kardinala Pietra Ottobonija, ne\xc4\x8daka pape\xc5\xbea Aleksandra VIII. Kljub temu, da je \xc5\xbeivel v pala\xc4\x8di, se je vedel kot asket in duhovnik. Bil je gore\xc4\x8d ljubitelj umetnosti in veliko denarja namenjal za nakup slik._NEWLINE_Poleg skrbi za umetni\xc5\xa1ke dejavnosti pri kardinalu Ottoboniju, je pou\xc4\x8deval violino u\xc4\x8dence, ki so pozneje postali pomembni violinisti tistega \xc4\x8dasa: Francesco Geminiani, Pietro Antonio Locatelli. Ves \xc4\x8das pa je \xc5\xbeivel tudi od skladateljevanja.\n_START_SECTION_\nDelo\n_START_PARAGRAPH_\nCorellijeva\xc2\xa0\xc2\xbbproduktivnost\xc2\xab\xc2\xa0je bila veliko ve\xc4\x8dja, kot jo izkazuje do danes ohranjena zbirka njegovih notnih zapisov. Corelli je \xc5\xa1tevilna dela ustvaril po naro\xc4\x8dilu svojih aristokratskih pokroviteljev, ki jih je oskrboval z glasbo za bankete in podobne prilo\xc5\xbenosti, obenem pa je skladal tudi glasbo, ki je spremljala razli\xc4\x8dne javne posvetne in cerkvene slovesnosti. Ta razcepljenost med ustvarjanjem za zasebne in javne prilo\xc5\xbenosti se ka\xc5\xbee tudi v dihotomiji samega Corellijevega opusa. Na eni strani imamo tako solisti\xc4\x8dne in sonate za trio, na drugi pa tako imenovane concerte grosse, za izvedbo katerih je potreben ve\xc4\x8dji orkester._NEWLINE_Njegovioh 72 skladb je razdeljenih v \xc5\xa1est zbirk: opusi I. II. III. in IV so triosonate tako cerkvene kot komorne, napisane za dve violini in basso continuo, ki jih je spremljal \xc4\x8dembalo ali orgle pa tudi violon\xc4\x8delo. V V. opusu je dvanajst sonat za violino in basso continuo. VI. opus vsebuje dvanajst concertov grossov za godalni oprkester. Ostala dela, ki jih je napisal za razli\xc4\x8dne prilo\xc5\xbenosti, niso bila objavljena._NEWLINE_Corelli velja za genija concerta grossa. Poznal je dve obliki in sicer za ve\xc4\x8dji ansambel koncertantnih glasbil in concertino za manj\xc5\xa1i ansambel. Obe obliki sta se menjavali in tako oblikovali zanimivo glasbeno govorico._NEWLINE_Corelli je bil tudi reformator na podro\xc4\x8dju instrumentalne glasbe, saj je zahteval jasno izvajanje napisane glasbe in ne kot je bilo do tedaj v navadi, da so izvajalci radi pretiravali (barok in manierizem).'